CELEX: 32010R0447
Language: sl
Date: 2010-05-21 00:00:00
Title: Uredba Komisije (EU) št. 447/2010 z dne 21. maja 2010 o začetku prodaje posnetega mleka v prahu po postopku javnega razpisa

22.5.2010   
            
            
               SL
            
            
               Uradni list Evropske unije
            
            
               L 126/19
            
         UREDBA KOMISIJE (EU) št. 447/2010
   z dne 21. maja 2010
   o začetku prodaje posnetega mleka v prahu po postopku javnega razpisa
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 43(f) in (j) v povezavi s členom 4 Uredbe,
   ob upoštevanju naslednjega:
   
               (1)
            
            
               Zaradi trenutnega položaja na trgu posnetega mleka v prahu glede na povpraševanje in cene ter stopnjo intervencijskih zalog je smiselno začeti prodajo posnetega mleka v prahu iz intervencije po postopku javnega razpisa v skladu z Uredbo Komisije (EU) št. 1272/2009 z dne 11. decembra 2009 o določitvi skupnih podrobnih pravil za izvajanje Uredbe Sveta (ES) št. 1234/2007 glede odkupa in prodaje kmetijskih proizvodov z javno intervencijo (2).
            
         
               (2)
            
            
               Za boljše upravljanje prodaje iz intervencije mora biti določen datum, pred katerim mora intervencijsko posneto mleko v prahu prispeti v skladišče in biti na voljo za prodajo.
            
         
               (3)
            
            
               Člen 40(4)(b) Uredbe (EU) št. 1272/2009 določa, da je treba določiti roke za predložitev ponudb.
            
         
               (4)
            
            
               V skladu s členom 45 Uredbe (EU) št. 1272/2009 je treba določiti rok, do katerega bodo intervencijske agencije obvestile Komisijo glede vseh sprejemljivih ponudb.
            
         
               (5)
            
            
               Ob povečani nestabilnosti tržnih cen je primerno povečati zneske varščine z odstopanjem od člena 44(b) Uredbe (EU) št. 1272/2009.
            
         
               (6)
            
            
               Upravljalni odbor za skupno ureditev kmetijskih trgov ni podal mnenja v roku, ki ga je določil predsednik –
            
         SPREJELA NASLEDNJO UREDBO:
   Člen 1
   Področje uporabe
   Prodaja po postopku javnega razpisa za posneto mleko v prahu, ki je bilo uskladiščeno pred 1. majem 2009, se začne pod pogoji iz naslova III Uredbe (EU) št. 1272/2009.
   Predlagana cena ustreza ceni za 100 kg proizvoda.
   Člen 2
   Datumi predložitve
   1.   Rok za predložitev ponudb za vsak posamezni razpis se izteče prvi in tretji torek v mesecu ob 11. uri (po bruseljskem času). Vendar je avgusta ta rok četrti torek v mesecu ob 11. uri (po bruseljskem času), decembra pa drugi torek v mesecu ob 11. uri (po bruseljskem času). Če je na torek državni praznik, se rok izteče ob 11. uri (po bruseljskem času) predhodnega delovnega dne.
   2.   Rok za predložitev ponudb za prvi posamezni razpis je 1. junij 2010 do 11. ure (po bruseljskem času).
   3.   Ponudbe morajo biti predložene intervencijskim agencijam (3).
   Člen 3
   Obveščanje Komisije
   Obveščanje iz člena 45 Uredbe (EU) št. 1272/2009 se opravi do 16. ure (po bruseljskem času) zadnjega dneva roka za predložitve ponudb iz člena 2 te uredbe.
   Člen 4
   Odstopanje
   Z odstopanjem od člena 44(b) Uredbe (EU) št. 1272/2009 razpisana varščina za posneto mleko v prahu znaša 200 EUR/t.
   Člen 5
   Začetek veljavnosti
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 21. maja 2010
      
         
            Za Komisijo V imenu predsednika
         
         Dacian CIOLOŞ
         
            Član Komisije
         
      
   
   
      (1)  UL L 299, 16.11.2007, str. 1.
   
      (2)  UL L 349, 29.12.2009, str. 1.
   
      (3)  Naslovi intervencijskih agencij so na voljo na spletišču Evropske komisije CIRCA (http://circa.europa.eu/Public/irc/agri/lait/library?l=/&vm=detailed&sb=Title).